185 [H]ipocrisis

Hoc vicium multum dissuadetur a Christo sicut patet Matt. 6[:16]: *Cum jejunatis, nolite fieri hypocritæ*, *tristes. Exterminant enim facies suas*, id est, extra terminos naturalis coloris ponunt. Non enim sunt puri homines, sed pocius chimere cum non habeant pura membra. Non enim habent purum cor quia neminem propter se diligunt, sed propter sua, et [non] habent purum os quia aliud cogitant, cum tamen os sit nuncius cordis, nec puras manus quia quicquid boni faciunt ad ostentatem faciunt ut videantur. Vnde et ypocrite comparantur trutannis qui in accessu hominum labia mouent, indigenciam pretendunt ut aliud recipiant, sed hominibus transeuntibus vertuntur in dissolucionem, Ysai. 29[:13]: *Populus* hic *labiis* *me* honorat *cor autem* eorum *longe est a me*.

Vnde versus: Non vox, sed votum; non musica cordula, set cor; Non clamor, sed amor sonat in aure Dei. Vnde dicit Bernardus in *Meditationibus* suis, sepe sub ovina pelle uulpinam conscienciam abscondebam. Uulpina plane consciencia est, tepida conuersacio, animalis cogitacio, ficta confessio, breuis et rara compunctio, obediencia sine deuocione, oracio sine intencione, lectio sine edificacione, sermo sine circumspeccione.

¶ O quam dura sunt mihi hec que loquor, quoniam loquendo meipsum transfodio. Verum quia peccatum meum agnosco, erit forte apud pium iudicem ipsa cognicio culpe, impetracio venie.

¶ Gratuitas huius peccati ypocrisis patet per confusionem quam eis imprecant. Christus ait enim sepius *Ve vobis ypocrite* [Matt. 23:27], et potest esse racio quia antichristus cum venerit erit peccatis plenus. Excellet tamen in hoc genere peccati quo potissime populum seducet, sicut innuitur in Epistolam ad [2] Thessalonicenses [2:4] quia extollit se supra id quod dicitur Deus.

¶ Alia racio est quare Christus sic maledixit ypocritas quia vix est peccatum quod ita inuoluat homines sicut ypocrisis. Nam non est aliquis bonus quin vellet reputari melior. Nullus ita religiosus, studiosus, sanctus quin vellet reputari studiosior, religiosior, /f. 54ra/ sanctior. Totus mundus quasi in maligno, id est, in isto malo igne positus est. Vnde sicut modo quasi per totum mundum sophisticacio est in vocibus, ita ypocrisis in maioribus. At cum ypocrita querat exterius apparere duo sunt in eo vicia, defectus sanctitatis et simulacio sanctitates. Quia ypocrita intendit occultare quod est et ostendere quod non est.

Vnde Augustinus alloquitur ypocritam isto modo, aut esto quod appares aut apparere quod es. Propter ista ypocrita videtur sophista Sathane ostendens apparenciam et occultans maliciam, Eccli. 37[:23]: *Qui sophistice loquitur odibilis* erit. Ideo dicitur super Psal. 63[:11], simulata equitas non est equitas sed duplex iniquitas quia iniquitas est simulacio. Quamobrem dicit Gregorius in *Moralia,* ipocrita paratior mori quam corrigi. Nam redargucione deterior redditur. Propter iam predicta ypocrita multis rebus comparatur, utpote sepulcro de albato, Matt. 25[:30]: *Servum inutilem* projicite *in tenebras exteriores*.

¶ Item, sterquilinio niue cooperto, Eccli. 37[:3]: *O præsumptio nequissima, vnde creata es.*

Item, comparatur lupo pelle ouino tecto qui non cognoscitur donec percuciatur. Tunc enim ostendit dentes sed aliter est de oue, Matt. 7[:15]: *Attendite a falsis prophetis, qui veniunt ad vos in vestimentis ovium*.

¶ Item, comparatur vulpi absconditi se inter allecia, sic ypocrita fingit se mortuum mundo donec habuerit beneficium, Ose. 9[:10]: *Quasi* uulpes *in deserto* prophete tui *Israël*.

Item, comparatur candele alias illuminati set se ipsam consumenti, Apo. 3[:1]: *Scio opera tua, quia nomen habes quod vivas, et mortuus es*. Et Luc. 16[:15]: *Vos estis qui* justificati estis *vos coram hominibus.* Vnde dixit quidam ypocrisis est excecacio veritatis, compes iusticie, uulpecula obediencie, pallium breue paciencie, religionis tinea, virtutum exterminatrix, latibulum viciorum. Vnde Hieronimus, *Epistula* 72, in quibus simulantor, intus Nero exterius Cato. Totus ambiguus ut ex contrariis naturis vnum monstrum conflare videatur. At quia ypocrisis multum versatur in simulacione nam quia simulat quod non habet. Nota quod duplex est intencio in simulacione nam quia simulat quod non habet eo animo ut iniquitas pallietur et ipse sic velud sanctus laudetur peccatum. Si autem simulet propter Dei honorem et edificacionem proximi, plus meretur quam demeretur.

¶ Nota eciam hic quod dicit Chrisostomus in *Inperfecto* super illud Matt. [23:27]: Ve vobis ypocrite, Dic, ypocrita, si bonum est, esse bonum, et malum est, esse malum. Si primum detur, cur non vis esse quod vis apparere. Si secundum, cur vis esse quod non vis apparere.

¶ Quod enim turpe est apparere, turpius est esse, et quod formosum est apparere, formosius est esse. Ergo aut esto quod appares aut appare quod es. Nam manifestum malum a sapientibus non reprehenditur, dum insania estimatur. Hoc nomen ypocrita est communis generis, ideo timendum est quod ad commune genus hominum se extendat ad laicos, ad literatos, ad religiosos. Quod bene declarat ordinum suscepcio, sed non execucio crinium, sed non crinium rasura clericalis habitus, sed laicalis animus collecto garbarum, sed dispersio animarum.

Vide plus de hypocrisy infra,[[1]](#endnote-1) [c. 401] [H]Ypocrita, [H]Ypocrisis.

1. infra ] *add*. nisi F.128. [↑](#endnote-ref-1)